Henri Dumont

Henri Dumont (1610–1684) var en belgisk barokkkomponist.

 Liv og karriere 
Dumont var sønn av Henry de Thier og Elisabeth Orban. Familien flyttet til Maastricht i 1613. Henri og broren Lambert sang i koret ved byens Onze-Lieve-Vrouwebasiliek («Vår Frue-basilikaen»). I 1630 ble Henri Dumont utnevnt til organist og samtidig gitt to måneders permisjon for å skaffe seg mer musikkutdanning. Han tilbrakte mye tid i fyrstbispedømmet Liège der han studerte hos  Léonard de Hodémont (1575–1639). Hodémont var åpen for italienske musikkimpulser og fikk stor innflytelse på Dumont. 

Dumont trakk seg fra organistposten 1. desember 1632 til fordel for sin bror.  I 1639 flyttet han til Paris og ble organist ved den betydelige sognekirka Saint-Paul. Fra denne tiden begynte han å bruke navnet «Dumont» eller «Du Mont» i stedet for familienavnet «de Thier». I 1652 ble han cembalist ved hoffet hertug Filip I av Orléans, bror av kong Ludvig XIV av Frankrike, og i 1660 fikk han samme post hos den unge dronning Marie-Thérèse. I 1663 ble han visekapellmester ved Chapelle Royale i Versailles, i 1672 hoffkapellmester og i 1673 dronningens Maître de Musique.

Dumont var gift med Mechthild Loyens, datter av borgermesteren i Maastricht. Som enkemann fikk han store inntekter fra klosteret Silly ved Lisieux i Normandie. Han pensjonerte seg i 1683 og døde året etter.

 Verk 
Dumont skrev hovedsakelig kirkemusikk, bare noen få sanger og instrumentale stykker i Meslanges (1657) utgjør unntakene. Hovedtyngden ligger på omtrent 100 «Petits Motets», prototypen til den franske motetteformen. Duponts mer kjente etterfølgere i denne tradisjonen er François Couperin og Jean-Baptiste Lully. Dumont var den første franske komponisten som skrev ut og publiserte generalbass-stemmene i egne bind.

Meslanges à II, III, IV et V parties, avec la basse continue (1657)
Cantica sacra II, III, IV cum vocibus tum instrumentibus modulata. Liber primus, Paris 1652
Meslanges à II, III, IV et V parties, avec la basse continue (1657)
Cinq Messes en plain-chant musical (1660, reprinted 1701 as Messes Royales en plein chant)
Airs à 4 parties avec la basse continue ... sur la paraphrase des psaumes (1663)
Motets à deux voix avec la basse continue (1668)
Motets à deux III et IV parties, pour voix et instruments, avec la basse continue (1681)

Den viktigste av disse er Meslanges à II, III, IV & V parties avec le Bassecontinue contenant plusieurs chansons, motets, magnificats, Préludes et allemandes pour orgue et pour les viols. Et la litanie de la Vierge, som forlaget Ballard gjenutgav posthumt i stemmebøker under tittelen Motets pour la Chapelle du Roy, mis en musique par Monsieur Dumont Abbé de Silly, et Maistre de la Musique de ladite Chapelle... Imprimez par exprès commandement de Sa Majesté.

Mange manuskripter oppbevares i Bibliothèque Nationale, blant annet det femstemmige mesterverket Dialogus de anima som er Dumonts eneste egentlige oratorium. Også den svenske Dübensamlingen inneholder verk av Dumont.

 Referanser 

 Litteratur 
 Henry Dumont (1610–1684), sous-maître de la chapelle de Louis XIV : contribution à l'histoire de la musique religieuse au Grand Siècle. Lille 1990

 Innspillinger 
 Motets pour la chapelle du roi (La Chapelle royale, Philippe Herreweghe)
 Motets à voix seule (Ricercar Consort, Henri Ledroit haute-contre)
 Motets et dialogue (Les Talents Lyriques, Christophe Rousset)
 Les litanies de la vierge (Ensemble Dumont, Peter Bennet)

 Eksterne lenker 


 Biografi med verkliste
 Noter til allemander for klaviaturinstrumenter



Kategori:Barokkomponister
Kategori:Belgiske komponister
Kategori:Franske komponister